ddrg/super_eurlex huggingface dataset:
KIRJALLINEN KYSYMYS E-2596/02 esittäjä(t): Stavros Xarchakos (PPE-DE) komissiolle. Muinaisten kreikkalaisten ja roomalaisten muistomerkkien tuhoaminen Turkissa.



Virallinen lehti nro 280 E , 21/11/2003 s. 0008 - 0009



KIRJALLINEN KYSYMYS E-2596/02 esittäjä(t): Stavros Xarchakos (PPE-DE) komissiolle (18. syyskuuta 2002) Aihe: Muinaisten kreikkalaisten ja roomalaisten muistomerkkien tuhoaminen Turkissa Turkkilaisessa lehdistössä julkaistujen tietojen mukaan Efesoksen muinaisessa teatterissa Vähä-Aasiassa on havaittu pahoja halkeamia sen jälkeen, kun siellä järjestettiin turkkilaisten viranomaisten luvalla sarja rock-konsertteja. Efesoksen muinaisella stadionilla on järjestetty kamelitaisteluita (!!), jotka ovat vaurioittaneet kyseistä muistomerkkiä ja ovat luonnollisesti loukkaus sen historiaa kohtaan. Tiedetään, ettei tämä ole ensimmäinen kerta, kun muistomerkkejä tuhotaan Turkissa, ja vastaavaa tapahtuu myös Turkin armeijan miehittämässä Pohjois-Kyproksessa sijaitseville kreikkalaisille ja kristillisille muinaismuistoille. Onko komissio tietoinen Efesoksen muistomerkkien vaurioista? Mikä on komission kanta näillä paikoilla järjestettäviin tapahtumiin? Monessako tapauksessa (täsmällisesti eriteltyinä) komissio on virallisesti ottanut Turkin viranomaisten kanssa esiin (muiden kansojen luomien ja vain sattumalta nykyisen Turkin alueella sijaitsevien) muistomerkkien tuhoamisen Turkissa ja montako kertaa (täsmällisesti eriteltyinä) Turkin viranomaiset ovat antaneet riittävät ja tyydyttävät selitykset? Günter Verheugenin komission puolesta antama vastaus (17. lokakuuta 2002) Komissio ei ole tietoinen niistä nimenomaisista seikoista, jotka arvoisa parlamentin jäsen mainitsee. On yleisesti tunnettua, että Efesoksen teatterissa järjestetään kesäisin teatteri- ja musiikkifestivaaleihin liittyviä tapahtumia. Näistä tapahtumista joillakin on suurta poliittista merkitystä. Elokuun 30 päivänä 2002 Efesoksen muinaisessa teatterissa järjestettiin ensimmäistä kertaa armenian, kurdin ja kreikan kielisten laulujen konsertti. Komission mielestä arkeologisen perinnön suojelu on erittäin tärkeää. Yhteisön säännöstössä ei kuitenkaan ole säännöksiä, jotka koskisivat juuri muinaisten muistomerkkien suojelua. Yhteisön Kulttuuri 2000 -ohjelmalla, joka on vahvistettu vuosille 20002004, edistetään asianmukaisia entisöintikäytäntöjä sekä tapoja eurooppalaisittain merkittävän yhteisen kulttuuriperinnön turvaamiseksi. Ohjelmasta tuetaan tämän alan yhteistyöhankkeita. Vuonna 2000 ohjelmasta myönnettiin tukea 75:lle perintöhankkeelle. Vaikka Turkki ei tällä hetkellä osallistukaan kyseiseen ohjelmaan, komissio on halukas helpottamaan sen osallistumista tulevaisuudessa. Vuonna 2001 yhteisö myönsi 11,5 miljoonaa euroa Turkin kulttuuriperinnön suojelemiseen maan kaakkoisosassa. Kyseisen hankkeen täytäntöönpano jakautuu seuraavien kolmen, neljän vuoden ajalle. Käytettävissä olevat varat huomioon ottaen komissio ei tällä hetkellä suunnittele muita Turkin alueella sijaitsevaa kulttuuriperintöä koskevia hankkeita.
KIRJALLINEN KYSYMYS E-2945/02 esittäjä(t): Paulo Casaca (PSE) komissiolle. EU-tukien väärinkäyttö Romaniassa.



Virallinen lehti nro 268 E , 07/11/2003 s. 0022 - 0022



KIRJALLINEN KYSYMYS E-2945/02 esittäjä(t): Paulo Casaca (PSE) komissiolle (18. lokakuuta 2002) Aihe: EU-tukien väärinkäyttö Romaniassa 27. syyskuuta 2002 ilmestyneen Libérationin mukaan Romanian viranomaiset ovat aloittaneet tutkinnan erään Tonavan sataman rakentamiseen myönnettyjen Euroopan unionin avustusten väärinkäytöstä. Voiko komissio vahvistaa tämän lehtitiedon? Voiko komissio varmistaa, että se seuraa tätä tapahtumaa riittävän tarkasti ja toimittaa parlamentille hyvissä ajoin yksityiskohtaisen kertomuksen vuoden 2001 talousarvion toteuttamista koskevan vastuuvapauden myöntämismenettelyn yhteydessä? Günter Verheugenin komission puolesta antama vastaus (5. joulukuuta 2002) Romanian viranomaiset ovat ilmoittaneet komissiolle käynnistäneensä tutkimuksen, joka koskee Phare-ohjelmaan kuuluvasta Credo-ohjelmasta yhteisrahoitettua hanketta. Monia maita koskevan Credo-ohjelman tukijärjestelmä oli tarkoitettu Keski- ja Itä-Euroopan maiden välisten sekä niiden ja uusien itsenäisten valtioiden välisten rajat ylittävien yhteistyöhankkeiden rahoittamiseen. Ohjelman tavoitteena oli edistää hyviä naapuruussuhteita, yhteiskunnallista vakautta ja talouskehitystä raja-alueilla myöntämällä tukea hankkeisiin, joista on konkreettista hyötyä rajan molemmin puolin. Tutkittava hanke liittyy raskaiden ajoneuvojen lauttaliikenteeseen Tulcean ja Renin välillä Romanian ja Ukrainan rajalla. Hankkeen kokonaisarvo oli 302 530 euroa, josta 239 466 myönnettiin Phare-ohjelmasta. Komissio on vakuuttanut Romanian viranomaisille olevansa valmis tukemaan Romaniassa tehtävää tutkimusta. Euroopan petostentorjuntavirastolle (OLAF) on tehty asianmukainen ilmoitus. On kuitenkin korostettava, että komissiolla ei ole tässä vaiheessa käytettävissään tietoja, jotka vahvistaisivat EU:n rahoituksen väärinkäytön. Kun komissio saa Romanian viranomaisilta lisätietoja niiden toteuttaman tutkimuksen etenemisestä, se toimittaa parlamentin jäsenelle asianmukaiset tiedot kirjallisesti.
KIRJALLINEN KYSYMYS E-3460/02 esittäjä(t): Christopher Heaton-Harris (PPE-DE) komissiolle. Euroopan syyttäjäviranomaisen perustaminen.



Virallinen lehti nro 268 E , 07/11/2003 s. 0033 - 0034



KIRJALLINEN KYSYMYS E-3460/02 esittäjä(t): Christopher Heaton-Harris (PPE-DE) komissiolle (6. joulukuuta 2002) Aihe: Euroopan syyttäjäviranomaisen perustaminen Uskooko komissio, että Corpus jurista tarvitaan, jotta Euroopan syyttäjäviranomainen voisi toimia kunnolla? Michaele Schreyerin komission puolesta antama vastaus (31. tammikuuta 2003) Yhteisön taloudellisten etujen suojaamista pohdittiin parlamentin ja komission pyynnöstä miltei kymmenen vuoden ajan asiantuntijaryhmissä, jotka koostuivat kaikkia jäsenvaltioita edustavista rikosoikeuden asiantuntijoista. Pohdinnan tulokset esitettiin perusteellisessa tutkimuksessa nimeltä Corpus Juris(1), joka sisältää yhteisön taloudellisten etujen suojelemista koskevat suositukset. Suositukset antoivat kipinän laatia vihreän kirjan yhteisön taloudellisten etujen rikosoikeudellisesta suojaamisesta ja Euroopan syyttäjäntoimen perustamisesta(2). Komission näkemykset eroavat Corpus Jurisissa esitetyistä näkemyksistä. Corpus Jurisin mukaan yleistä rikoslakia (917 artikla) ja todistelusääntöjä (32 artikla) olisi entisestään yhdenmukaistettava. Corpus Jurisissa myös kyseenalaistetaan se, pystyvätkö maallikkotuomarit johtamaan oikeudenkäyntejä, joissa käsitellään mutkikkaita rajat ylittäviä talousasioita (26 artiklan 1 kohta). Sen sijaan komission vihreässä kirjassa katsotaan, että kunkin jäsenvaltion oikeusjärjestystä täytyy kunnioittaa toissijaisuusperiaatteen mukaisesti. Lisäksi komissio on ehdotuksissaan kiinnittänyt huomiota rikosoikeudellisen menettelyn esitutkintavaiheeseen ja katsonut, että olisi tukeuduttava mahdollisimman paljon kansalliseen lakiin ja kansallisiin järjestelmiin. (1) Corpus Juris introducing penal provisions for the purpose of protecting the financial interests of the European Union, laadittu Mireille Delmas-Martyn johdolla, Economica, Pariisi, 1997. Delmas-Marty, M. Vervaele, J.A.E., The Implementation of the Corpus Juris in the Member States, Intersentia, Utrecht, 2000 (neljä osaa). (2) KOM(2001) 715 lopullinen.
KIRJALLINEN KYSYMYS P-2469/02 esittäjä(t): Chris Davies (ELDR) komissiolle. Kashmirin vaalit.



Virallinen lehti nro 268 E , 07/11/2003 s. 0009 - 0010



KIRJALLINEN KYSYMYS P-2469/02 esittäjä(t): Chris Davies (ELDR) komissiolle (29. elokuuta 2002) Aihe: Kashmirin vaalit Mikä on komission näkemys riippumattomien vaalitarkkailijoiden toivottavuudesta Intian hallinnoimassa Kashmirissa järjestettävissä valtiollisissa vaaleissa? Onko komissio esittänyt Intian hallitukselle asiasta valituksen tai aikooko se esittää sen? Jos on, mikä oli vastaus? Christopher Pattenin komission puolesta antama vastaus (23. syyskuuta 2002) Intian hallitus on sitoutunut järjestämään vapaat ja puolueettomat vaalit Jammun ja Kashmirin osavaltiossa. Intian vaalilautakunta on laatinut puitteet, joiden avulla on tarkoitus välttää aiemmissa vaaleissa esiintyneet vääryydet. Tässä yhteydessä on tärkeää muistuttaa vaalien taustalla olevasta kokonaistilanteesta: Kashmir on edelleen Intian ja Pakistanin välisen kiistan ytimessä, kuten viimeaikaiset tapahtumat ovat selvästi osoittaneet, ja väkivaltaisia yhteenottoja sattuu säännöllisesti. Kansainvälisten tarkkailijoiden läsnäolo olisi arvokasta ja toivottavaa. Tästä asiasta on keskusteltu Intian viranomaisten kanssa monissa yhteyksissä ja eri tasoilla. Intian hallitus on kuitenkin selittänyt, ettei maan lainsäädäntö salli kansainvälisiä tarkkailijoita, mutta se sallii ulkomaisten diplomaattien läsnäolon yksityishenkilöinä. Tällainen järjestely ei vastaa vaaliavusta ja -tarkkailusta vuonna 2000 annetussa komission tiedonannossa esitettyjä EU:n vaalitarkkailuvaltuuskuntia koskevia suuntaviivoja. Komissio ja jäsenvaltiot arvioivat parhaillaan, onko tarkoituksenmukaista seurata vaaleja tältä pohjalta.
KIRJALLINEN KYSYMYS E-2319/02 esittäjä(t): Paul Rübig (PPE-DE) komissiolle. Kansallisen kilpailulain soveltaminen Slovakiassa EU:n lainsäädännön mukaisesti.



Virallinen lehti nro 242 E , 09/10/2003 s. 0017 - 0018



KIRJALLINEN KYSYMYS E-2319/02 esittäjä(t): Paul Rübig (PPE-DE) komissiolle (26. heinäkuuta 2002) Aihe: Kansallisen kilpailulain soveltaminen Slovakiassa EU:n lainsäädännön mukaisesti Slovakia on valmistautuessaan liittymään Euroopan unioniin sitoutunut muuttamaan oikeusjärjestelmänsä asteittain yhteisön säännöstön mukaiseksi. Tämä koskee erityisesti kilpailulakia. Muutama viikko sitten Slovakian korkein oikeus kumosi usean panimon fuusiota koskevan päätöksen ja lähetti sen takaisin kilpailuviranomaiselle (Protimonopolny Urad). Perusteluna käytettiin nähtävästi markkinaosuuksien väärin laskemista. Jo ennen alkuperäistä päätöstä oli useita kertoja ilmaistu huoli Slovakian olutmarkkinoiden voimakkaasta keskittymisestä. Miten komissio aikoo taata tarpeellisen tuen, jotta Slovakia soveltaisi kaikkia asiaan kuuluvia kansallisen kilpailulain määräyksiä ja menettelytapoja EU:n lainsäädännön mukaisesti? Günter Verheugenin komission puolesta antama vastaus (20. syyskuuta 2002) Komissio seuraa, miten Slovakia yhdenmukaistaa kilpailusääntönsä yhteisön säännöstön kanssa ja panee ne täytäntöön, sekä Eurooppa-sopimuksen että meneillään olevan liittymisprosessin yhteydessä. Maan lainsäädännöstä voidaan todeta, että Slovakian kilpailulaki kattaa yhteisön kilpailusääntöjen pääperiaatteet rajoittavien sopimusten, hallitsevan aseman väärinkäytön ja yrityskeskittymien valvonnan osalta. Lakia muutettiin huomattavasti helmikuussa 2001 komission kanssa käytyjen neuvottelujen tuloksena. Lain muuttamisen myötä Slovakian lainsäädäntö kilpailuasioissa, yrityskeskittymät mukaan luettuina, vastaa suurelta osin yhteisön kilpailusäännöstöä. Hallinnollisten valmiuksien osalta Slovakian kilpailuviranomainen on monopolien vastainen virasto (Anti-Monopoly Office), joka vastaa siitä, että kansallisen kilpailulain säännöksiä ja menettelyjä sovelletaan yhteisön oikeuden mukaisesti. Komission mielestä virasto toimii hyvin, on hoitanut tehtävänsä ansiokkaasti ja sen henkilöstön kouluttamista jatketaan suuressa määrin. Jotta tuettaisiin Slovakian viranomaisia olennaisten kilpailusääntöjen soveltamisessa asianmukaisesti, komissio tarjoaa Slovakian viranomaisille usein teknistä apua tapauskohtaisesti.
KIRJALLINEN KYSYMYS E-3526/02

esittäjä(t): Olivier Dupuis (NI) komissiolle

(10. joulukuuta 2002)

Aihe: Sadri Khiarin matkustuskielto

Tunisialainen asianajaja Radhia Nasraoui on lokakuun 2002 alun jälkeen pyytänyt tutkintatuomareilta kaksi kertaa selvennystä syytteisiin, jotka liittyvät maaliskuun 1997 ja maaliskuun 2000 tapahtumiin ja joiden kohteena on hänen asiakkaansa, Tunisian Attac-järjestö RAIDin ja ihmisoikeusjärjestö CNLT:n jäsen taidemaalari Sadri Khiari. Nasraoui ei ole saanut tiedusteluihinsa minkäänlaista vastausta. Sisäministeriön viranomaiset viittasivat kuitenkin juuri näihin väitettyihin tapauksiin palauttaessaan Sadri Khiarin passin 16. kesäkuuta 2001, vuosi sen jälkeen, kun passin uusimista koskeva anomus oli jätetty. Samalla viranomaiset määräsivät, ettei Sadri Khiari saa poistua Tunisian maaperältä. Tämän jälkeen Khiari on ollut kuusi kertaa Tunisia-Carthagon lentokentällä ja joka kerran häntä on estetty poistumasta maasta.

Onko komissio tietoinen Sadri Khiariin kohdistuvasta matkustuskiellosta? Katsooko komissio, että oikeusviranomaisten kieltäytyminen antamasta minkäänlaisia tietoja matkustuskiellon syistä sekä Sadri Khiarin vapaan matkustamisen toistuva estäminen, ovat jälleen osoitus Tunisian poliisin mielivaltaisesta toiminnasta ja toinen esimerkki siitä, etteivät Tunisian viranomaiset piittaa oikeuslaitoksen riippumattomuusperiaatteesta, vallitsevista laeista ja Tunisian ratifioimista kansainvälisistä sopimuksista? Mitä toimia komissio on toteuttanut tai aikoo toteuttaa Tunisian ja Euroopan unionin välisen assosiaatiosopimuksen puitteissa, jotta Tunisia tekee lopun tästä Khiariin kohdistuvasta vainosta ja jotta voidaan varmistaa, että maa noudattaa yleisesti kyseisen sopimuksen 2 artiklaa?

Christopher Pattenin komission puolesta antama vastaus

(17. tammikuuta 2003)

Komissio on tietoinen siitä, ettei Sadri Khiari ole onnistunut poistumaan Tunisiasta huolimatta hänen halustaan matkustaa Ranskaan puolustamaan väitöskirjaansa. Komissio ei tunne matkustuskiellon tarkkaa syytä eikä sitä oikeusperustaa, johon Tunisian hallinto asiassa vetoaa.

Arvoisan parlamentin jäsenen esille ottaman toisen asian osalta komissio pystyy arvioimaan Tunisian viranomaisten perusteluja ja niiden asianmukaisuutta assosiaatiosopimuksen kannalta vasta saatuaan täydellisempiä tietoja.

Komissio aikoo käyttää kaikkia käytettävissään olevia keinoja, muun muassa unionin puheenjohtajamaan koordinoimaa poliittista vuoropuhelua, ottaakseen esille Tunisian viranomaisten kanssa yksittäistapauksia ihmisoikeuksien loukkaamisesta.

Komissio toivoo kuulevansa mahdollisista tuloksista, mikäli arvoisa parlamentin jäsen toteuttaa täydentäviä yhteydenottoja Tunisian kanssa käytävän parlamenttien välisen vuoropuhelun yhteydessä.
KIRJALLINEN KYSYMYS E-3789/02

esittäjä(t): Olivier Dupuis (NI) neuvostolle

(6. tammikuuta 2003)

Aihe: Antonio Russon tapaus

Herra G.G. on rekonstruoinut italialaisen Radio Radicale -aseman kirjeenvaihtaja Antonio Russon murhan. Russo murhattiin 16. lokakuuta Tbilisissä Georgiassa (todennäköinen tapahtuma-aika ja -paikka on tiedossa, mutta niistä ei ole ehdotonta varmuutta). G.G. kertoo eräässä kirjelmässä, että Venäjän tiedustelupalvelun jäsenet suunnittelivat murhan ja osallistuivat sen toteutukseen. Hänen mukaansa kaikki tekoon osalliset ovat Kaukasian tasavalloista (sekä IVY-maista että itsenäisistä tasavalloista) kotoisin ja he toimivat yhteistyössä tärkeiden Tetenian, Georgian, Azerbaidanin ja Armenian mafiankaltaisten järjestöjen kanssa ja toteuttivat Venäjän tiedustelupalvelun agenttien yllyttäminä tämän murhasuunnitelman. Tästä oli tietoinen myös Venäjän kansalainen Fedor Sergejevitsh Petov, joka nauttii Arlacchin luottamusta, ja on saamansa suojelun ansiosta voinut käynnistää useita kanavia kehittääkseen kukoistavan rahanpesutoiminnan, jossa liikkuu pääasiassa IVY-maissa harjoitetusta laittomasta toiminnasta peräisin olevaa rahaa. Rahoja on sitten siirretty itävaltalaisiin, unkarilaisiin, kroatialaisiin ja kreikkalaisiin pankkeihin. Kyseiset asiakirjat toimitetaan mahdollisimman pian Antonio Russon murhaa selvittäville georgialaisille ja italialaisille tutkijoille. Vastauksessaan kysymykseeni P-2110/01(1), neuvosto toteaa, että Tbilisissä olevat EU:n jäsenvaltioiden edustajat sekä siellä oleva komission edustusto seuraavat jatkuvasti tilannetta.

Mihin toimiin neuvosto aikoo ryhtyä sen selvittämiseksi, onko G.G:n rekonstruktio Antonio Russon murhasta luotettava? Mitä tietoja neuvosto on saanut Russon tapauksen tutkinnasta? Mihin toimiin neuvosto on ryhtynyt 21. lokakuuta 2001 antamansa vastauksen jälkeen, ja mihin uusiin toimiin se aikoo ryhtyä mahdollisesti yhteistyössä Georgian, Ranskan ja Italian viranomaisten kanssa Antonio Russon murhan selvittämiseksi?

(1) EYVL C 81 E, 4.4.2002, s. 109.

Vastaus

(5. ja 6. toukokuuta 2003)

Kuten aiempaan samaa asiaa koskevaan kysymykseen annetussa vastauksessa todetaan, neuvosto ei ole toimivaltainen kommentoimaan tai käsittelemään rikostapauksiin liittyviä väitteitä. Neuvosto ei ole saanut yksityiskohtaisia tietoja tapauksen tutkinnan vaiheista. Neuvosto luottaa siihen, että Italian, Ranskan ja Georgian viranomaiset selvittävät Antonio Russon kuolemaan liittyvät seikat. Tutkintaa koskevat kysymykset tulisi osoittaa asianomaisille viranomaisille.
KIRJALLINEN KYSYMYS E-3843/02 esittäjä(t): Giuseppe Di Lello Finuoli (GUE/NGL) neuvostolle. Al-Sharin perheen karkotus Italiasta.



Virallinen lehti nro 222 E , 18/09/2003 s. 0115 - 0115



KIRJALLINEN KYSYMYS E-3843/02 esittäjä(t): Giuseppe Di Lello Finuoli (GUE/NGL) neuvostolle (9. tammikuuta 2003) Aihe: Al-Sharin perheen karkotus Italiasta Italian poliisi on luovuttanut insinööri Muhammad Al-Sharin (tuomittu useita vuosia sitten kuolemaan Syyriassa Muslimiveljet-järjestöön kuulumisen vuoksi) Syyrian poliisille. Al-Sharin lisäksi poliisille luovutettiin myös hänen vaimonsa ja heidän neljä lastaan sen jälkeen, kun heitä oli pidetty viisi päivää Milanon Malpensan lentokentällä ilman, että he saivat olla yhteydessä kolmansiin osapuoliin. Toiminta on vastoin turvapaikkaoikeudesta tehtyjä kansainvälisiä sopimuksia sekä paljon puhuttua Euroopan unionin perusoikeuskirjaa. Al-Sharin perhe oli tulossa Irakista ja heidät olisi pitänyt palauttaa tähän maahan, eikä antaa heitä Syyrian diktatuurihallinnon käsiin. Aion viedä asian Strasbourgin ihmisoikeustuomioistuimeen, mutta pyydän komissiota tarkistamaan, onko Muhammad Al-Sharin kuolemanrangaistus pantu täytäntöön Syyriassa. Lisäksi tiedustelen komissiolta, millaisia toimia se aikoo toteuttaa suojellakseen Al-Sharin perheen fyysistä koskemattomuutta, sekä pyydän komissiota muistuttamaan Italian hallitukselle, että sen olisi noudatettava kansainvälisiä sitoumuksiaan. Yhteinen vastauskirjallisiin kysymyksiin P-3822/02 ja E-3843/02 (5. ja 6. toukokuuta 2003) Neuvosto ei tunne arvoisien parlamentin jäsenten esille tuomaa tapausta. Neuvosto tarkastelee edelleen tämän alan direktiiviehdotuksia edellytyksistä, jotka kolmansien maiden kansalaisten ja valtiottomien henkilöiden on täytettävä voidakseen hakea pakolaisasemaa tai muusta syystä kansainvälistä suojelua tarvitsevan henkilön asemaa ja menettelyistä pakolaisaseman myöntämiseksi tai peruuttamiseksi. Näiden ehdotusten tarkoituksena on asettaa vähimmäisvaatimuksia, jotka liittyvät joihinkin esitetyistä kysymyksistä.
KIRJALLINEN KYSYMYS E-3589/02 esittäjä(t): Camilo Nogueira Román (Verts/ALE) neuvostolle. Neuvoston erityistoimenpiteet merikatastrofien ehkäisemiseksi ja niiden aiheuttamien tuhojen korjaamiseksi äärimmäisen tärkeällä Galician rannikon kautta kulkevalla merikäytävällä.



Virallinen lehti nro 222 E , 18/09/2003 s. 0086 - 0086



KIRJALLINEN KYSYMYS E-3589/02 esittäjä(t): Camilo Nogueira Román (Verts/ALE) neuvostolle (13. joulukuuta 2002) Aihe: Neuvoston erityistoimenpiteet merikatastrofien ehkäisemiseksi ja niiden aiheuttamien tuhojen korjaamiseksi äärimmäisen tärkeällä Galician rannikon kautta kulkevalla merikäytävällä Galicia on kärsinyt viime vuosina perättäisistä traagisista merionnettomuuksista. Mihin erityistoimenpiteisiin neuvosto on ryhtynyt merikatastrofien ehkäisemiseksi ja niiden aiheuttamien tuhojen korjaamiseksi äärimmäisen tärkeällä Galician rannikon kautta kulkevalla merikäytävällä? Yhteinen vastauskirjallisiin kysymyksiin E-3563/02, E-3581/02, E-3582/02, E-3583/02,E-3584/02, E-3587/02, E-3589/02, E-3625/02 ja E-3761/02 (5. ja 6. toukokuuta 2003) Neuvosto pyytää arvoisia parlamentin jäseniä tutustumaan puheenjohtajavaltion vuoden 2002 joulukuussa pidetyssä Euroopan parlamentin täysistunnossa neuvoston puolesta antamaan julkilausumaan, jossa käsitellään kaikkia heidän esittämissään kysymyksissä esiin tuotuja seikkoja, sekä vastauksiin, jotka neuvosto antoi Josu Ortuondo Larrean, Manuel Medina Ortegan, Camilo Nogueira Románin ja John Cushnahanin kirjallisiin kysymyksiin nro H-0833/02, H-0839/02, H-0847/02 ja H-0871/02 kyselytunnilla Strasbourgissa 15. tammikuuta 2003.
KIRJALLINEN KYSYMYS P-2873/02 esittäjä(t): Mogens Camre (UEN) komissiolle. EU:n taloudellinen tuki Palestiinan itsehallinnolle.



Virallinen lehti nro 222 E , 18/09/2003 s. 0026 - 0027



KIRJALLINEN KYSYMYS P-2873/02 esittäjä(t): Mogens Camre (UEN) komissiolle (7. lokakuuta 2002) Aihe: EU:n taloudellinen tuki Palestiinan itsehallinnolle EU on vuosien ajan antanut Palestiinan itsehallinnolle taloudellista tukea, jolla on pyritty suomaan hallinnolle mahdollisuudet ratkaista tehtävät, jotka sille kuuluvat ja joita on pidetty alueen rauhanomaisen kehityksen edellytyksenä. Päivälehdissä on esiintynyt artikkeleita, joissa väitetään, että Jasser Arafat on henkilökohtaisesti ohjaillut suurta osaa tukivaroista, jotka on osoitettu itsehallinnolle, ja että hän on ominut suuren osan näistä varoista itselleen henkilökohtaiseen käyttöönsä. Euroopan parlamentti on mm. saanut tietoja suurista vaikeuksista, jotka liittyivät palestiinalaisalueelle suunnitellun ja EU:n rahoittaman sairaalahankkeen toteuttamiseen. Kansainvälisessä lehdistössä on toistuvasti todettu, että itsehallinnon toiminnalle on ollut tyypillistä lahjonta ja ulkomaisin tukivaroin rahoitettujen tehtävien puutteellinen toteuttaminen. Toivon selvitystä siitä, miten suurilla rahasummilla EU on vuosittain rahoittanut itsehallintoa. Lisäksi on ratkaisevan tärkeää saada tietää, missä laajuudessa komissio on valvonut sitä, että rahat on käytetty suunniteltuun tarkoitukseen. Voiko komissio esittää tällaisen selvityksen tukivarojen suuruudesta ja käytöstä sekä ilmoittaa, katsooko se Palestiinan itsehallinnon kykenevän hallinnoimaan tukivaroja niiden kriteerien mukaisesti, jotka normaalisti koskevat EU-maiden kahdenvälisiä tukivaroja? Christopher Pattenin komission puolesta antama vastaus (18. marraskuuta 2002) Unioni on antanut palestiinalaisille yli 1,6 miljardia euroa avustuksina ja lainoina vuoden 1994 ja syyskuun 2002 välisenä aikana. Yhteisön taloudellinen apu on toimitettu kehitysapuhankkeiden muodossa, humanitaarisena apuna (humanitaarisen avun toimiston ECHOn kautta), taloudellisena tukena Yhdistyneiden Kansakuntien Lähi-Idän palestiinalaispakolaisten avustus- ja työelimen (UNRWA) kautta ja suorana taloudellisena apuna Palestiinan itsehallinnolle. Taulukkomuodossa esitetty tiivistelmä yhteisön taloudellisesta avusta palestiinalaisille vuoden 1993 Oslon sopimuksen tekemisen jälkeen on lähetetty parlamentin sihteeristölle ja suoraan parlamentin jäsenelle. Parlamentin jäsen kiinnittää huomiota myös 4. marraskuuta 2002 pidetyn, parlamentin jäsenten edustajien (talousarvion valvontavaliokunta, budjettivaliokunta, ulkoasioiden, ihmisoikeuksien sekä yhteisen turvallisuuden ja puolustuspolitiikan valiokunta) ja komission virkamiesten välisen palestiinalaisille annettavaa apua koskevan kokouksen tuloksiin. Euroopan parlamentin jäsenelle annettiin tässä tilaisuudessa useita asiakirjoja Euroopan unionin palestiinalaisille antamien varojen hallinnosta, näiden joukossa erityisesti asiakirja kansainvälisen valuuttarahaston asemasta Palestiinan itsehallinnolle annettavan suoran taloudellisen avun puitteissa, joka myös lähetetään teille.